A színház énekkara ingyenes operakoncertet ad a Korzó Zeneházban
Ingyenes operakoncertre várja a közönséget ma 19 órára a Korzó Zeneházba a Szegedi Nemzeti Színház énekkara.
– Amikor húsz évvel ezelõtt Olaszországban, Torinóban voltam karigazgató, tapasztaltam, milyen népszerûek az operakórusok. Az ottani énekkar havi rendszerességgel járt a környezõ kisvárosokba koncerteket adni, amelyeknek természetesen mindig kötelezõ eleme volt a Nabucco Rabszolgakórusa. Az ötletet felelevenítve az erre a célra is alkalmas Korzó Zeneházban adunk a színház énekkarával koncertet – mondja a ma esti kórusgála karmestere, Gyüdi Sándor.
A teátrum fõigazgatója azt reméli, az operaslágereket szeretõ közönség kíváncsi lesz az ingyenes hangversenyre, amelyen zongorakísérõként a színház karigazgatója, Kovács Kornélia mûködik közre. A népszerû énekkari számok – A trubadúr Cigánykórusa, a Szerelmi bájital Pletykakórusa vagy a Pillangókisasszony Zümmögõkórusa – mellett az együttes szólista feladatokat is rendszeresen vállaló mûvészei áriákat, duetteket is énekelnek. Például Somogyvári Tímea Zita és Tóth Judit a Barcarolát is elõadja a Hoffmann meséibõl, Huszár Barbara pedig Kunigunda bravúráriáját énekli Bernstein Candide-jából.
– Színházibb irányba indult el a szegedi operajátszás, ez is oka lehet annak, hogy a korábbi évtizedekhez képest kevesebb az operagála mostanában. Míg korábban csak lemezen, CD-n lehetett begyûjteni a kedvenc áriákat, manapság letölthetõk az internetrõl is. A mai operatársulatunk is kisebb, mint korábban, így nem tudunk olyan gyorsan és egyszerûen a Szegeden élõ énekesekbõl gálamûsort összeállítani, mint a nyolcvanas-kilencvenes években – fogalmaz Gyüdi Sándor.
Szegedi Nemzeti Színház Szeged színház zenekar zene